**SÚSTAVNÉ VZDELÁVANIE ZDRAVOTNÍCKYCH PRACOVNÍKOV V ODBORE ZUBNÉ LEKÁRSTVO**

**Definícia**

Každý zubný lekár je povinný sústavne sa vzdelávať. Sústavné vzdelávanie je priebežné obnovovanie a udržiavanie získanej odbornej spôsobilosti v súlade s rozvojom príslušných odborov po celý čas výkonu zdravotníckeho povolania.

Sústavné vzdelávanie pre zubných lekárov zabezpečuje zamestnávateľ, odborné spoločnosti

Slovenskej lekárskej spoločnosti, Slovenská komora zubných lekárov (ďalej len „SKZL“) samostatne alebo v spolupráci so vzdelávacími ustanovizňami alebo inými medzinárodne uznanými odbornými spoločnosťami alebo profesiovými združeniami a poskytovateľmi.

**Vzdelávací cyklus**

Sústavné vzdelávanie zubných lekárov sa hodnotí v pravidelných päťročných cykloch počítaných odo dňa registrácie v SKZL. Ak v priebehu hodnoteného obdobia bola zdravotníckemu pracovníkovi právoplatným rozhodnutím komory **dočasne pozastavená registrácia**, čas od dočasného pozastavenia registrácie do obnovenia registrácie sa do hodnoteného obdobia nezapočítava. Hodnotené obdobie sa tak predlžuje o čas od dočasného pozastavenia registrácie do času jej obnovenia. Avšak, ak registrácia zdravotníckeho pracovníka bola obnovená až po uplynutí štyroch rokov odo dňa dočasného pozastavenia registrácie, hodnotené obdobie sa počíta odo dňa obnovenia registrácie.

**Koľko kreditov je potrebné získať za 5-ročný vzdelávací cyklus**?

**Sústavné vzdelávanie zdravotníckeho pracovníka sa hodnotí výsledkom hodnotenia „splnil“, ak získal najmenej**

**90 kreditov za hodnotené obdobie**

**v zdravotníckom povolaní zubný lekár.**

**Ak zdravotnícky pracovník počas hodnoteného obdobia získa vyšší počet kreditov (ako je 90), možno do nasledujúceho hodnoteného obdobia preniesť kredity prevyšujúce počet kreditov (90), najviac však 20 %, čo je 18 kreditov.**

**Za čo môžete získať kredity**

Okrem účasti na akreditovaných a neakreditovaných vzdelávacích aktivitách (napr. kongresy, semináre, workshopy) organizovaných v súlade s platnou právnou úpravou sa uznávajú kredity aj za:

* prednáškovú činnosť
* publikačnú činnosť
* pedagogickú činnosť v trvaní najmenej 1 roku
* vedecko – výskumnú činnosť
* tvorbu výučbovej pomôcky
* účasť na autodidaktickom teste
* štúdium certifikovanej pracovnej činnosti *(je potrebné poslať úradne overenú kópiu certifikátu)*
* štúdium špecializačného odboru *(je potrebné poštou poslať úradne overenú kópiu diplomu)*

|  |
| --- |
| **Za vzdelávacie aktivity sústavného vzdelávania sa zapisujú kredity v počte, ktorý určuje vyhláška č. 74/2019 Z. z. o kritériách a spôsobe hodnotenia sústavného vzdelávania zdravotníckeho pracovníka.**  **Slovenská komora zubných lekárov počet kreditov za aktivity sústavného vzdelávania neurčuje.** |

**Predĺženie vzdelávacieho cyklu z dôvodu materskej/rodičovskej dovolenky (ďalej MD/RD)**

Od 15.3.2019 nie je možné vzdelávací cyklus predĺžiť z dôvodu materskej alebo rodičovskej dovolenky, z čoho vyplýva povinnosť vzdelávať sa a získavať kredity aj počas MD/RD. Je možné požiadať o dočasné pozastavenie registrácie zubného lekára.

Ak je žiadateľ o dočasné pozastavenie registrácie aj držiteľom licencie, je povinný požiadať aj o dočasné pozastavenie všetkých licencií, ktorých je držiteľom. V období pozastavenia registrácie nie je možné poskytovať zubno-lekársku starostlivosť.

**Trvanie vzdelávacích cyklov počas pandémie**

Zákonom č. 125/2020 Z. z. došlo k doplneniu §42 ods. 5 zákona o poskytovateľoch č. 578/2004 Z. z. o vetu „*Povinnosť zdravotníckeho pracovníka sústavne sa vzdelávať za obdobie krízovej situácie z dôvodu ochorenia COVID-19 považuje za splnenú, ak zdravotnícky pracovník splní podmienky pre hodnotenie sústavného vzdelávania do 180 dní odo dňa, v ktorom bola krízová situácia z dôvodu ochorenia COVID-19 odvolaná*.“

V zmysle vyššie uvedeného sa 5-ročný vzdelávací cyklus všetkých zubných lekárov v období trvania krízovej situácie predlžuje. Slovenská komora zubných lekárov začne zasielať hodnotenia o nesplnení sústavného vzdelávania až po uplynutí **180. dňa nasledujúceho po dni, keď bola krízová situácia odvolaná**.

Ak bola zubnému lekárovi uložená lehota na doplnenie počtu chýbajúcich kreditov pred krízovou situáciou, ktorá počas krízovej situácie uplynula, bude SKZL postupovať tak, že uložená lehota bude predĺžená o 180 dní odo dňa, keď bola krízová situácia odvolaná. **Krízová situácia stále trvá.**